
Να καλυφθούν τώρα όλα τα εκπαιδευτικά κενά στη Β΄ Ξένη Γλώσσα! 
Κάτω τα χέρια από τα μορφωτικά δικαιώματα των μαθητών μας!
Το Δ.Σ. της ΕΛΜΕ Κέρκυρας στηρίζει τον αγώνα των συνάδελφων εκπαιδευτικών Γερμανικής Γλώσσας (ΠΕ07) του νησιού μας και καταγγέλλει την απαράδεκτη κατάσταση που επικρατεί στα σχολεία της Πρωτοβάθμιας και Δευτεροβάθμιας Εκπαίδευσης στην Κέρκυρα. 
Για άλλη μια χρονιά, η πολιτική της υποχρηματοδότησης, της εμπορευματοποίησης της παιδείας και των «περικοπών» του Υπουργείου Παιδείας και της Κυβέρνησης αφήνει δεκάδες σχολικές μονάδες του νησιού χωρίς εκπαιδευτικούς. Στη Β΄ φάση προσλήψεων αναπληρωτών, η Κέρκυρα προσπεράστηκε προκλητικά, χωρίς να πραγματοποιηθεί καμία πρόσληψη εκπαιδευτικού Γερμανικής Γλώσσας, ενώ στη Β2 φάση προσλήφθηκε μία -μόλις εκπαιδευτικός! 
Η τακτική του Υπουργείου είναι σαφής: Αντί να προσλάβει το απαραίτητο εκπαιδευτικό προσωπικό για να καλύψει τα οργανικά και λειτουργικά κενά, εξαναγκάζει -με διοικητικά τρικ και εγκυκλίους- τους μαθητές που επέλεξαν Γερμανικά να παρακολουθήσουν υποχρεωτικά Γαλλικά και το αντίθετο, εκμεταλλευόμενοι την εγκύκλιο, η οποία αναφέρει ότι «αν δεν υπάρχει διαθέσιμος εκπαιδευτικός για την ξένη γλώσσα που έχουν επιλέξει οι μαθητές, τότε υποχρεωτικά παρακολουθούν τη γλώσσα για την οποία υπάρχει διαθέσιμος εκπαιδευτικός». Αντί για τη διασφάλιση του δικαιώματος της επιλογής των μαθητών στη γλώσσα που επιθυμούν, το Υπουργείο αντιμετωπίζει τις μορφωτικές ανάγκες των παιδιών μας ως «κόστος» και τους μαθητές ως αριθμούς σε λογιστικά φύλλα. 
Το Υπουργείο Παιδείας και η Διοίκηση της Εκπαίδευσης:
· Στερούν από τα παιδιά των λαϊκών οικογενειών το δικαίωμα να διδαχθούν τη γλώσσα που επέλεξαν στο δημόσιο σχολείο, σπρώχνοντάς τα ουσιαστικά στα φροντιστήρια και επιβαρύνοντας περαιτέρω τον ήδη τσακισμένο οικογενειακό προϋπολογισμό. 
· Την ίδια στιγμή που διαφημίζουν «πιστοποιήσεις» και «εκσυγχρονισμούς», αρνούνται να διορίσουν τους εκπαιδευτικούς, οι οποίοι θα προετοιμάσουν τους μαθητές μας για αυτές τις πιστοποιήσεις και η εκπαιδευτική διαδικασία γίνεται «με όποιον εκπαιδευτικό είναι διαθέσιμος/η»! 
· Δημιουργούν εκπαιδευτικούς δύο ταχυτήτων, μετακινώντας τους από σχολείο σε σχολείο ή αφήνοντάς τους στην ανεργία και την ομηρία της αναπλήρωσης.
Καμία ανοχή στην υποβάθμιση του Δημόσιου Σχολείου!
Το δικαίωμα των μαθητών στη δωρεάν, ολόπλευρη μόρφωση και την ελεύθερη επιλογή της Β΄ Ξένης Γλώσσας δεν διαπραγματεύεται. Δεν θα επιτρέψουμε να μετατρέπεται η έλλειψη προσωπικού σε «τετελεσμένο» εις βάρος των μαθητών μας. 
Απαιτούμε εδώ και τώρα από το Υπουργείο Παιδείας, την Περιφερειακή Διεύθυνση Εκπαίδευσης Ιονίων Νήσων και τις Διευθύνσεις Εκπαίδευσης Κέρκυρας: 
1. Έκτακτη φάση προσλήψεων ΤΩΡΑ για την πλήρη κάλυψη όλων των λειτουργικών κενών στα σχολεία της Κέρκυρας. 
2. Πλήρη σεβασμό στην επιλογή των μαθητών και των οικογενειών τους για τη Β΄ Ξένη Γλώσσα. 
3. Μονιμοποίηση όλων των αναπληρωτών που καλύπτουν πάγιες και διαρκείς ανάγκες – Μαζικούς διορισμούς εκπαιδευτικών.
Καλούμε τους συλλόγους γονέων, τους εκπαιδευτικούς και τη μαθητική κοινότητα σε οργάνωση και αγώνα για την υπεράσπιση του δημόσιου και δωρεάν σχολείου!

